<classify> SERIKALI imetahadharishwa juu ya uhaba wa mvua na kutakiwa kuchukua hatua ya kutunza chakula. Hayo yalisemwa jana na Mwakilishi Mkazi wa Mpango wa Chakula Duniani WFP, Michael Danford wakati akimtambulisha Mshauri Maalumu wa Lishe kwa Mama na Mtoto wa WFP, Princess Sarah Zeid kutoka Jordan.Danford alisema WFP wapo tayari kusaidia maeneo yatakayoathirika na ukame. WFP ipo tayari kusaidia maeneo yote yatakayokumbwa na uhaba wa chakula kutokana na mabadiliko ya tabianchi inayosababisha mvua kutotabirika, alisema Danford.Alisema Tanzania inapaswa kuchukua hatua madhubuti na ikiwezekana ianze kuwekeza na kuhakikisha hali ikibadilika iwe na uwezo wa kurekebisha hali hiyo na kurudisha hali iliyokuwepo awali. WFP inatambua kuna viashiria vya mavuno hafifu msimu huu, hata hivyo tutasaidia maeneo yatakayokabiliwa na upungufu wa chakula, alisisitiza na kuongeza kuwa tayari wamenunua tani 36,000 za chakula kutoka Wakala wa Taifa wa Chakula NFRA kwa ajili ya maeneo yenye uhitaji.Akizungumzia ziara ya Princess Sarah, Danford alisema ni wakili mzuri anayepigania lishe bora ya mama na watoto ili jamii iondokane na vifo vitokanavyo na lishe duni. Naye Princes Sarah akizungumzia suala hilo, alisema amefurahishwa na mikakati mizuri ya serikali katika kuhakikisha wananchi wake wanapata lishe bora kwa wakati wote. Nimefurahishwa na utashi wa kisiasa wa Serikali ya Tanzania, hata hivyo tatizo la lishe duni bado lipo hasa vijijini, zinahitajika juhudi za pamoja ili kuboresha maisha ya mama na watoto, alisema.  <topic>: kitaifa 